पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना मरीजों के दबाव से अब स्वास्थ्य सुविधाएं चरमराने लग गई हैं। आलम यह है कि सरकारी अस्पतालों तक में दूसरी गंभीर बीमारियों से पीड़ित लोगों को इलाज नहीं मिल पा रहा है। ज्यादातर, अस्पतालों में आईपीडी बंद हो चुकी हैं। जहां इलाज चल रहा है, वहां संक्रमण का खतरा बना हुआ है। इसलिए कई मरीज अब खुद इलाज कराने से बच रहे हैं।
दौसा जिला अस्पताल में सामान्य ओपीडी तो चल रही है, मगर ऐसे मरीजों को भर्ती नहीं किया जा रहा। सामान्य बीमारियों के इलाज के लिए आने वाले मरीजों को डॉक्टर नहीं मिल रहे हैं। विशेषज्ञ डॉक्टरों की ड्यूटी कोरोना वार्ड में लगी हुई है। ऐसे में अस्पताल में डॉक्टर उपलब्ध होते हुए भी उनसे उपचार नहीं ले पा रहे हैं। यदि कोई मरीज कोरोना वार्ड में तैनात डॉक्टर से उपचार लेना चाहता है तो यह उसके लिए बिल्कुल भी संभव नहीं है। हालांकि, यहां लोग संक्रमण के डर से खुद भर्ती होने से बच रहे हैं।
भर्ती ही नहीं हो पा रहे गंभीर मरीज
यहां के सरकारी-निजी अस्पतालों में आपातकालीन सेवा और गर्भवती की डिलीवरी ही कराई जा रही है। जबकि, दूसरी बीमारियों के मरीजों को नहीं देखा जा रहा। सामान्य मरीजों को घर रहकर दवा लेने को कहा जा रहा। जिला अस्पताल में भी गंभीर मरीजों को इमरजेंसी में देखा जा रहा है। मगर ओपीडी में विशेषज्ञ डॉक्टर के नहीं बैठने से सामान्य मरीजों को समय पर उपचार नहीं मिल पा रहा हैं।
सरकारी अस्पतालों में इलाज नहीं मिलने के कारण लोगों को भारी परेशानी का सामना करना पड़ रहा है। ऐसे में उन्हें मजबूरन निजी क्लीनिक पर मोटी रकम खर्च करके इलाज लेना पड़ रहा है। हालांकि चिकित्सा विभाग के अधिकारी मरीजों की इस समस्या से पूरी तरह वाकिफ होने के बावजूद कोई समाधान नहीं कर रहे हैं। जो कि आमजन के लिए मुसीबत भरा हो गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn